Søndag morgen blev den 14 dage lange auktion skudt i gang, hvor man kan købe en dag i selskab med en kendt dansker. Det er den velgørende børnefond CoolUnite, der står bag projektet. 35 kendte danskere har bidraget til auktionen ved at donere en arbejdsdag i den gode sags tjeneste. Det vil sige, at den, der giver det højeste bud, får en hel dag i selskab med en kendt. Blandt de mange velkendte navne, man som privatperson kan komme på arbejde med, er også en del nordjyder repræsenteret. På nuværende tidspunkt kan man for lidt over 3.000 kroner komme med bag kulissen på borgmesterkontoret i Aalborg. Borgmester Thomas Kastrup Larsen er nemlig en af dem, der har udloddet en arbejdsdag med ham selv. Derudover har politiker Inger Støjberg og AaB’s spanske cheftræner Martí Cifuentes også auktioneret deres eget selskab. Støtter børnehospice Også frederikshavneren og medejer af Coolshop Jacob Risgaard er på sin vis repræsenteret. Han står i spidsen for den velgørende børnefond, der står bag auktionen, og som i det daglige har henblik på at støtte, udvikle og styrke sårbare, sygdomsramte og udsatte børn. Det bliver børnehospicet Lukashuset på Sjælland og Strandbakkehuset på Djursland, der skal modtage de penge, der indsamles i forbindelse med denne auktion. Allerede nu ser det lovende ud, da den nordjyske politiker Inger Støjberg ser ud til at være en populær kvinde. En arbejdsdag med hende er indtil videre budt op i 60.000 kroner. Da det er første gang, CoolUnite forsøger sig med den slags auktion, er det foreløbige resultat overraskende. - Det er et helt nyt format for os, så vi ved slet ikke, hvad vi kan forvente. Men vi er virkelig glade, taknemmelige og lykkelige for alle de donationer, vi har fået indtil videre, siger Commercial Manager for CoolUnite, Ulrik Nørklit. Der er i skrivende stund 11 dage tilbage af auktionen.

Opsummering:
Børnefonden CoolUnite har igangsat en auktion, hvor man kan købe en dag i selskab med en kendt dansker, og pengene går til et godt formål. Én nordjyde er efter tre dage oppe på 60.000 kroner.